Document ID: /roh_data/filtered/fineweb-2-filterrobots_roh.jsonl.gz/8856

La Corporaziun d’aua Spina da Vin ei in’organisaziun da dretg public ed ei responsabla per il provediment d’aua dalla gronda part dalla vischnaunca da Disentis/Mustér. La Spina da Vin ha l’incumbensa da furnir sufficientamein aua da beiber, da diever e stizzar fiug per il territori colligiau. Las 35 tschaffadas furneschan aua d’emprema qualitad che corrispunda allas strentgas prescripziuns legalas, e quei senza tractaments spezials.
Sper il provediment d’aua posseda la Spina da Vin treis ovras hidraulicas, las quallas nezegian la gronda differenza d’altezia denter il territori dallas tschaffadas ed ils reservuars. Per saver garantir da tut temps la segirtad da provediment basegna ei in menaschi modern. Igl ei indispensabel da menar atras in sistem da controlla rigurus e dad investar cuntinuadamein en la vasta infrastructura dil provediment d’aua.
Aua da beiber schubra ei la victualia la pli preziusa. Ins sa buca appreziar avunda quei scazi che flessegia di per di en surabundonza ord nos cuolms.